དིའི་
མཚན་སུས་གསོལ་བ་རེད་ཞུས་པས། སྔར་རྨི་ལམ་དུ་ངོར་གྱི་གདན་ས་ནས་
ངོར་ཆེན་རྡོ་རྗེ་འཆང་དངོས་ལས་རབ་བྱུང་བསྙེན་རྫོགས་སྒྲུབ་པར་རྨིས་
སྐབས་མིང་དེ་གནང་བྱུང་ཞེས་ཞལ་ལས་ཐོས་ཤིང་། ངོར་ཆེན་ལས་བརྒྱུད་
པའི་སྡོམ་རྒྱུན་ལ་ཤིན་ཏུ་ཐུགས་རྩིས་ཆེ་བར་གནང་ཞེས་རྣམ་ཐར་ཆེན་མོ་
ལས་འབྱུང་བ་དང་། ཡང་སྔར་གོང་དུ་བསྟན་པ་ལྟར་ངོར་ཆེན་རྡོ་རྗེ་འཆང་
ལས་གསང་བ་འདུས་པ་ཉེ་བརྒྱུད་བཞེས་པའི་སྐབས་སུའང་། སྔར་ཐོབ་རྒྱུའིི་

ཆོས་ཀྱི་བློ་གྲོས་གསང་རྣམ་ཆ་ཤས།
བསྙེན་རྫོགས་དེ་ལྟ་བུ་ཞིག་སླར་ཡང་ཐོབ་རྒྱུ་ཡོད་ན་སྙམ་པའི་ཐུགས་ཉམས་
འཁྲུངས་ཚུལ། གསང་རྣམ་ལས་འབྱུང་བ་རྣམས་སོ། །
ཡང་གྲུབ་ཆེན་ས་ར་ཧ་ལས་གནས་བརྟན་རྒན་པོའི་དབང་བཞེས་
ཚུལ་ནི། ཐེག་ཆེན་སོ་ཐར་གྱི་སྡོམ་པ་སྔར་ངོར་ཆེན་ལས་ཐོབ་པ་དེ་འདྲ་ཞིག་
ཐོབ་ན་སྙམ། རྨི་ལམ་འཛིན་པའི་ཚུལ་བྱས་པས་གཉིད་དང་ཉམས་འདྲེས་
མར་ནམ་སྨད། ས་ར་ཧ་ལ། ཤ་བ་རི་པ་སོགས་གྲུབ་ཐོབ་གཉིས་གསུམ་གྱིས་
བསྐོར་བ་ལ་མོས་གུས་བྱས་པས། བུམ་པའི་ཆུ་གཏོར། སྔགས་བརྗོད། ཕྱག་རྒྱ་
གཏད་པས་བདེ་བ་སྐྱེས། མདའ་ཡིས་སྙིང་ལ་བརྒྱབ་པས་རྟོག་བྲལ་གྱི་རིག་
པ་མངོན་དུ་གྱུར། དེས་གནས་བརྟན་རྒན་པོར་གྱུར་པའི་དབང་རྫོགས་ཚུལ་
གསུངས་ཞེས་གསང་རྣམ་ལས་འབྱུང་ངོ་། །
ཡང་མགོན་པོ་བྱམས་པ་ལས་བྱམས་ཆོས་སྡེ་ལྔ་བཞེས་ཚུལ་ནི། ཟླ་
༡༠ ཚེས་༡༨ ནུབ་རྨི་ཉམས་འདྲེས་མར་དགའ་ལྡན་ཡིན་སྙམ། ཡུལ་རྒྱ་ཆེན་
ཞིག་ཏུ་ཁང་བཟང་སོགས་འལ་འོལ་གསལ་བ་ལ་ཨ་ཏི་ཤ་སོགས་བཞུགས་
སྙམ་པ་དང་། ཞེས་སོགས་ནས། ཨ་རུ་རའི་ཚལ་ཡིན་སྙམ། ཤིང་སྔོ་སུབ་
བེ་བ་ཁྲུ་གང་ཚད་མང་པོས་གཏམས་པ་ཞིག་ཏུ་བྱམས་པ་བྱམས་བཞུགས་
མཛད། སྐུ་མདོག་སེར་པོ་ཅན་ཞིག་གིས་རྒྱུད་བླ་མ་ཡིན་རྒྱུའི་རྡོ་རྗེ་རྩེ་ལྔ། མདོ་
རྒྱན་ལ་པདྨ། མངོན་རྟོགས་རྒྱན་ལ་ནོར་བུ། འབྱེད་གཉིས་ཡིན་རྒྱུའི་ཉི་ཟླ་
རྣམས་རང་ལ་གཏད་ཅིང་བསྟིམ་པ་ཞིག་བྱུང་བར་ཞེས་སོགས་གསང་རྣམ་

ལས་དང་།
ཡང་དཔལ་ལྡན་ཟླ་གྲགས་ལས་དབུ་འཇུག་བཞེས་ཚུལ་ནི། གསང་
རྣམ་ལས་གསལ་པོར་འབྱུང་བར། སྔར་སྐྱེས་རབས་རྣམ་ཐར་གྱི་གོང་དུ་
བཀོད་ཟིན་པ་དང་། ཆོས་རྗེ་ས་པཎ་ལས་སྐུ་ཚེའི་སྟོད་དུ་ཚད་མ་རིགས་
གཏེར་ཉེ་བརྒྱུད་བཞེས་ཡོད་ཚུལ་ནི། རྣམ་ཐར་ཆེན་མོ་ལས་འབྱུང་བ་
དང་། ཡང་རྗེ་རིན་པོ་ཆེ་ལས་ལེགས་བཤད་གསེར་ཕྲེང་བཞེས་ཚུལ་ནི་
གོང་དུ་བསྟན་པ་ལྟར་དགའ་ལྡན་དུ་བྱམས་པ་འཁོར་བཅས་ཀྱི་དྲུང་དུ་
མཇལ་བའི་ཉམས་བཞེས་སྐབས་སུ་རྗེ་བླ་མ་ཙོང་ཁ་པ་ཆོས་གོས་དང་། ཞྭ་
སེར་སོགས་མནབ་སྟེ་བྱོན་ནས་ལེགས་བཤད་གསེར་གྱི་ཕྲེང་བ་ཞིག་ཞལ་
ཕྱེས་ཏེ་རང་ལ་གཏད། འདི་ལ་བརྟེན་ནས་ཤེར་ཕྱིན་གྱི་གོ་དོན་རྒྱུད་ལ་སྐྱེ་
འོངས་ཞེས་གསུངས་པ་དང་ཞེས་གསང་རྣམ་ལས་འབྱུང་བ་དང་། ཡང་ཀུན་
མཁྱེན་རོང་སྟོན་ཆེན་པོ་ལས་ཤེར་ཕྱིན་བརྒྱད་སྟོང་གི་གླེགས་བམ་དང་། ཞི་
བྱེད་ཀྱི་གླེགས་བམ་གཉིས་ཀྱིས། མདོ་སྔགས་ཡོངས་རྫོགས་ཀྱི་བཀའ་གཏད་
དང་། ཤེར་འགྲེལ་སོགས་ཁོང་གི་གསུང་སྐོར་ཡོངས་རྫོགས་ཐོབ་ཚུལ་
དང་། ཀུན་མཁྱེན་གོ་རམས་པ་བསོད་ནམས་སེངྒེ་ལས་ཁོང་གི་གསུང་སྐོར་
ཡོངས་རྫོགས་ཀྱི་ཉེ་བརྒྱུད་བཅས་བཞེས་ཚུལ་རྣམས་གསང་རྣམ་ལས་ཇི་ལྟར་
འབྱུང་བ་བཞིན་སྐྱེས་རབས་རྣམ་ཐར་གྱི་གོང་དུ་བཀོད་ཟིན་པ་དང་། ཡང་
རྒྱལ་དབང་ཀརྨ་པ་རང་བྱུང་རྡོ་རྗེ་ལས་ཁོང་གི་གསུང་སྐོར་བཞེས་ཚུལ་

ཆོས་ཀྱི་བློ་གྲོས་གསང་རྣམ་ཆ་ཤས།
ནི། ས་ཁྱི་ཧོར་ཟླའི་ཚེས་ལ། ཟབ་མོ་ནང་དོན་གྱི་བཤད་ལུང་མཆོག་ལྡན་
སོགས་ལ་བགྱིས་པའི་ཚེས་བཅུའི་ནུབ། ནམ་སྨད་རྒྱལ་དབང་རང་བྱུང་རྡོ་
རྗེ་དྲན་པའི་རྐྱེན་གྱིས། རྗེ་དེ་ཉིད་མི་ཚད་ཙམ་ཞྭ་ནག་ཆོས་གོས་དང་། ཕྱག་
གཉིས་ཆོས་འཆད་མཛད་པ་ཞིག་ལ་གསུང་འབུམ་དགོངས་གཏད་ཞུ་སྙམ་
པ་དང་། ཡིག་པོད་སྐྱ་མ་ཁ་ཤས་ཡོད་སྙམ། རེས་ཤོག་ནག་གསེར་བྲིས་ལྟ་
བུ། རེས་ཞལ་ནང་ནས་ཡི་གེ་མང་པོ་ཐོར་ཐོར་བྱུང་བ་རང་ལ་ཐིམ་པའི་ཉམས་
ཤར་རོ་ཞེས་རྣམ་ཐར་ཆེན་མོ་ལས་འབྱུང་བ་དང་།
ཡང་གནས་མདོ་ཀརྨ་ཆགས་མེད་ལས་ཁོང་གི་གསུང་སྐོར་བཞེས་
ཚུལ་ནི། མེ་བྱ་ཟླ་ ༢ ཚེས་ ༡༥ ནུབ་མོར་གཉིད་སྲབ་མོའི་ཉམས་སྣང་
ལ། གནས་མདོ་ཆགས་མེད་རིན་པོ་ཆེ། དང་པོ་དབུ་ལ་སྒོམ་ཞྭ་མནབ་པ། དར་
ཅིག་ནས་ཐང་ཆེ་བ་ཞིག་གི་སྟེང་རང་དང་ཅུང་ཐག་རིང་ཙམ་ན་དགེ་སློང་
དབུ་ཟླུམ་བགྲེས་ཉམས་མེད་པ་ཞིག་བཞུགས་འདུག་པར། ཁོང་གི་གསུང་
རྣམས་ལུང་ཞུ་དགོས་སྙམ་པ་དང་། ཕྱག་དཔེ་ནི་བླ་མ་ཁོང་རང་གསུང་འབྱུང་
བའི་གཞི་ཡིན་སྙམ་གྱིས་བྱིན་རླབས་ཞུ་བའི་དམིགས་འདུན་བྱས་པས། ཕྱག་
ན་བཻཌཱུརྱའི་ཤོག་བུ་ལ་མཐིང་སྐྱ་ཞིག་གིས་བྲིས་པ་ལྡེབ་གཅིག་ཡོད་པ་དེ་
གནང་ནས། གསུང་ཐམས་ཅད་ཀྱི་རྩ་བ་ཡིན་རྒྱུ་དེ་འདྲ་ཞིག་གཏད་པ་དང་བླ་
མ་འོད་དུ་ཞུ། གླེགས་བམ་ཆོས་བརྩིགས་ཆུང་ངུ་ཞིག་ཏུ་གྱུར། དེ་གནས་གྱུར་
ནས་ཐུགས་ཆེན་འཁོར་བ་དོང་སྤྲུགས་ལྟ་བུར་གཡས་རིལ་བ་སྤྱི་བླུགས་ལྟ་

བུའི་ཁྲུས་བུམ་མཆོག་སྦྱིན་གྱིས་འཛིན་པ་དང་། གཡོན་སྐྱབས་སྦྱིན་ཐུགས་
ཀར་པད་ཕྲེང་འཛིན་པ་ཞིག་ཏུ་གྱུར། དེ་རང་ལ་ཐིམ་པས་རང་ཡང་དེ་འདྲར་
གྱུར་ངང་ཉམས་སད་དོ་ཞེས། རྣམ་ཐར་ཆེན་མོ་ལས་འབྱུང་ངོ་། །ཡང་། དཔལ་
སྤྲུལ་སེམས་དཔའ་ཆེན་པོ་ལས། །ཀློང་སྙིང་སྔོན་འགྲོའི་ཁྲིད་ཡིག་ནོས། །ཞེས་
རྣམ་ཐར་ཞལ་གསུང་ཚིགས་བཅད་མ་ལས་འབྱུང་བའོ། །
ཡང་རྨེ་རུ་མཁན་ཆེན་ལས་ཁོང་གི་གསུང་སྐོར་བཞེས་ཚུལ་ནི། རྨེ་
རུ་མཁན་ཆེན་བསོད་ནམས་ཆོས་འགྲུབ་ཀྱི་གསང་སྙིང་དང་། དབུ་མའི་དཀའ་
གནད་ཟིན་བྲིས་གམ་དུ་ཡོད་པར་མིག་འགྲེམ་བྱས་རྐྱེན་གྱིས། མཁན་ཆེན་དེ་
ཉིད་ལ་མོས་གུས་ཚད་མེད་འཁྲུངས་རྐྱེན་གྱིས། མདུན་མཁར་མཁན་བླ་མ་སྐུ་
ཁྲེབ། ཞལ་ངོ་སྨུག་པོ། དཔྲལ་དབྱེས་ཆེ་བ། རིང་འགག་སོགས་རྙིང་ཁ་བབས་
པ། ཕྱག་འདུད་རྒྱ་ལྟ་བུ་རེད་སྙམ་པ་ཅང་མ་གསལ། ཁོང་གི་གསུང་རྣམས་ཀྱི་
ལུང་གཏོད་པ་ཡིན་གསུངས་པ་དང་། རང་གིས་མཁྱེན་རབ་ཀྱི་དངོས་གྲུབ་
སྩོལ་བའི་དམིགས་པ་བྱས་ཤིང་ཞེས་སོགས་ནས། རང་ལ་ཐིམ་པས་དབྱེར་
མེད་དུ་གྱུར་ཏེ། རང་ཡང་མཁན་ཆེན་གྱི་སྐུ་ལྟ་བུར་གྱུར་སྙམ་ཞིག་ཤེས་ཉམས་
ལ་གསལ་བར་བྱུང་ཞེས་གསང་རྣམ་ལས་དང་།
ཡང་མཁན་ཆེན་ངག་དཔལ་ལས་གསུང་འབུམ་བཞེས་ཚུལ་སོགས་
ནི། ཕྱི་ཐུན་སྐབས་ཀཿཐོག་མཁན་ཆེན་ངག་དབང་དཔལ་བཟང་དེ་ཉིད་སྐུ་
མདོག་དམར་སྨུག་ཨོག་ཚོམ་དང་། རལ་པ་སིལ་བུ་ནག་ཤ་རི་བ་ལ་རྣལ་

ཆོས་ཀྱི་བློ་གྲོས་གསང་རྣམ་ཆ་ཤས།
འབྱོར་སྤྱོད་པའི་ཆས་ཅན། གཡོན་ཕྱོགས་ནས་ཡུམ་སྨྱོ་ཤུལ་བསམ་སྒྲོན་བོད་
མོའི་ཆས་གོས་ལྗང་གུ་གྱོན་པས་བསྟེན་པ་བླ་མས་གཡས་རལ་གྲི། གཡོན་ཐོད་
པ་ཐོགས་པ་མཇལ་བ་ལ་དེ་ཉིད་ཀྱིས་ཁོང་གི་གསུང་རྣམས། རྗོད་བྱེད་ཚིག་
གི་དབང་དང་། བརྗོད་བྱ་དོན་གྱི་དབང་བཀའ་རྫོགས་ལུང་རྫོགས་ཐོབ་པར་
གྱུར་ཅིག་གསུངས་ནས། དེ་ཉིད་རལ་གྲི་ཨ་ཡིས་མཚན་པར་གྱུར་ཏེ་རང་ལ་
ཐིམ་པས། རང་ལུས་ཀྱང་དེ་བཞིན་གྱུར་པའི་ངང་ལ་བརྗོད་བྲལ་རིག་པ་རྗེན་
པའི་ངང་དུ་དར་ཅིག་གནས་པར་གྱུར་ཏོ་ཅེས་གསང་རྣམ་ལས་དང་། ཡང་
ཚེས་དགུ་ལ་མཁས་དབང་བཀྲ་འཕེལ་ལས་བྱང་ཆུབ་ལམ་རིམ་གྱི་ཁྲིད་
གསེར་ཞུན་མ་ཚང་བར་ཐོབ་པར་རྨིས་ཞེས་གསང་རྣམ་ལས་དང་།
ཡང་རྒྱལ་བ་ཡང་དགོན་པ་ལས་ཆོས་སོགས་བཞེས་ཚུལ་ནི། ཚེས་
༢༡ ཕྱི་ཐུན་སྒང་། ཡང་དགོན་རི་ཆོས་སྐབས་གསེང་མཇལ་རྐྱེན་གྱིས་མོས་
གུས་ཀྱིས་དྲངས་ཏེ། མདུན་མཁར་ཡང་དགོན་པ་རབ་བྱུང་ཕོ་ཁྲེབ་ལ། འཛིང་
པ་འཆི་མེད་ཀྱི་ངོ་དབྱིབས་ལྟ་བུ། སྐུ་ཤ་སྲབ། སྐུ་བོངས་ཐུང་སྒུར་ཅན། གཟན་
སེར་གཏུགས་རྙིང་ཞད་ཅན་མནབ་པས། རི་ཆོས་ཡོན་ཏན་ཀུན་འབྱུང་
དང་། ཚོགས་ཆོས་ཡོན་ཏན་ཀུན་འབྱུང་། རྡོ་རྗེ་ཟབ་པ་ཞེས་བྱ་བའི་པུ་སྟི་
གསུམ་ཡོད་པར་འོད་ཟེར་འབར་བ་གདམས་གཏད་གནང་སྟེ། ཕྱག་གཉིས་
མགོར་བཞག་ནས་སྨོན་ལམ་མཛད་ཅེས་སོགས་གསང་རྣམ་ལས་འབྱུང་བ་
དང་། ཡང་ཟླ་ ༩ ཚེས་ ༧ ལ་མཁན་ངག་དགའ་རིན་པོ་ཆེའི་ཀློང་སྙིང་སྔོན་

འགྲོའི་ཁྲིད་ཡིག་ལུང་། དེའི་ཞལ་སློབ་སངས་རྒྱས་རྡོ་རྗེས་གསུངས་པའི་སྔ་
དྲོའི་ཆར་མཁན་ཆེན་དེ་ཉིད་སྔར་མཇལ་དུས་ཀྱི་སྐུ་ཆས་ཇི་ལྟ་བར། པཎ་
ཞུ་དང་རྡོར་དྲིལ་ཐུགས་ཀར་དཀྲོལ་ནས་བཞུགས་པའི་ཐུགས་ཀར། འཇམ་
དབྱངས་དམར་སེར་ཕྱག་བཞི་པ་དང་། སྐུ་མདུན་དཀྱིལ་འཁོར་ཆུང་ངུ་
བཤམས་ནས་ཉིང་གཏེར་འཇམ་དབྱངས་ཀྱི་དབང་བཞི་གནང་ནས། བུམ་
པ་གསལ། རྫས་གཞན་མ་གསལ། མཐར་ཀུན་བཟང་མཐིང་སྐྱ་མཉམ་གཞག་
ཅན་དུ་གྱུར་ནས་རང་ལ་ཐིམ། རང་ལུས་དྷིའཿདམར་སེར་གྱུར་པའི་ཉམས་
བྱུང་ཞེས་སོགས་གསང་རྣམ་ལས་དང་། ཡང་རྡོར་གླིང་ཀློང་གསལ་དབང་
སྒྲུབ་སྐབས། དང་པོར་སྨིན་གཏེར་ལམ་ཙམ་གསལ། དེ་གནས་གྱུར་ཏེ་རྒྱལ་
སྲས་རྡོ་རྗེ་གླིང་པ་ན་གཟའ་སྔོན་པོ་ཕུ་དུང་ཅན། སྐུ་སྨད་ཕྱམ་ཙེ་དཀྲིས་
པ། དབུ་ལ་པད་ཞྭ་སྔོན་པོ་མནབ་པས། དཀྱིལ་འཁོར་མང་ཤས་སྤྲུལ་ནས་རང་
གཏེར་རྣམས་ཀྱི་དབང་དང་། མཐར་གླེགས་བམ་མང་ཙམ་གྱི་བཀའ་གཏད་
མཛད་པའི་སྣང་བ་བྱུང་ངོ་ཞེས་རྣམ་ཐར་ཆེན་མོ་ལས་འབྱུང་བའོ། །
ཡང་སྟག་ཤམ་མི་ཏྲའི་དབང་སྐབས། མི་ཏྲ་ཛོ་བོ་ཀི་རྣལ་འབྱོར་
སྤྱོད་པ། ཐོར་ཅོག་གི་རྩ་བར་དར་དམར་གྱིས་བསྡམ་པ་ཞིག་གིས་སྐུ་གསུང་
ཐུགས་དབང་མདོར་བསྡུས་བསྐུར་བའི་སྣང་བ་བྱུང་ཞེས་གསང་རྣམ་ལས་
དང་། ཡང་ཚེས་ ༡༥ ལ་གཏེར་ཆེན་ལས་རབ་གླིང་པས། ཉང་པོ་ཕུག་རིང་
ནས་བཞེས་པའི་རྟ་མགྲིན་ཞི་དྲག་གི་སྒྲུབ་དཔེ་ཀཿཐོག་ནས་འབྱོར་བར། སྔ་

ཆོས་ཀྱི་བློ་གྲོས་གསང་རྣམ་ཆ་ཤས།
ཐུན་ལ་མིག་འགྲེམ་བྱས་རྐྱེན་གྱིས། གཏེར་ཆེན་དེའི་སྐུ་ཉམས་ཤིན་ཏུ་གསལ་
བས་རྟ་མགྲིན་དབང་རྫས་མདུན་དུ་བཀྲམ་པར། དབང་བསྡུས་པར་གཏོར་མ་
ཕུར་པ་སོགས་ཀྱི་མཐར། བླ་མ་ཉིད་ཧྃའུ་དམར་དུ་གྱུར་ཏེ་རང་ལ་ཐིམ་པར་
བྱུང་ཞེས་གསང་རྣམ་ལས་འབྱུང་ངོ་། །
ཡང་ཟླ་ ༩ ཚེས་ལ་མཁན་ཚུལ་ཁྲིམས་ཉི་མས་བླ་མའི་ནང་
སྒྲུབ་འབྲི་དགོས་ཞེས་བསྐུལ་རྐྱེན་གྱིས། ཚེས་བཅུའི་རིག་འདུས་ཚོགས་
མཆོད་སྐབས། རང་ཉིད་རིག་འཛིན་ཧེ་རུ་ཀཿསྨུག་པོ་ཞལ་གཅིག་ཕྱག་
གཉིས། གཡས་ཌཱ་རུ་སྙན་ཐད་དཀྲོལ་བ། གཡོན་པས་དྲིལ་བུ། ཡུམ་བདེ་བའི་
རྡོ་རྗེ་མ་དམར་གསལ། མདའ་དར་ཚེ་བུམ་ཅན་འཁྲིལ་བའི་དབུ་གཙུག་ཏུ་
དགའ་རབ་རྡོ་རྗེ། དཔྲལ་བར་འཇམ་དཔལ་བཤེས་གཉེན། མགྲིན་པར་པདྨ་
འབྱུང་གནས། ཐུགས་ཀར་ཤྲཱི་སེང་ཧ། ལྟེ་བར་བི་མ་མི་ཏྲ་སོགས་ལམ་ཙམ་
གསལ་བར་དྲན་ཞེས་གསང་རྣམ་ལས་དང་། ཡང་ཚེས་ ༡༧ ནུབ་རྨི་ལམ་
ཤིན་ཏུ་མང་ཞིང་། ཞེས་སོགས་ནས། སྤང་རི་སེར་ངོས་ཤིག་ལ་རང་ལུས་
དབྱེར་མེད་རྣལ་འབྱོར་མའི་སྐུར་གྱུར། སྐུ་དེའང་སྔགས་དང་དབྱེར་མེད་
སྦེམ་མོར་ནེམ་མེར་གང་ནས། རང་ལུས་ཆོས་ཀྱི་གཏེར་མཛོད་ཆེན་པོར་
ཡིན་པའི་གསལ་སྣང་བརྗོད་མི་ཤེས་པར་བྱུང་ཞེས་སོགས་གསང་རྣམ་ལས་
དང་། ཡང་གྲུབ་ཆེན་ལ་ལི་ཏ་ལས། འཇིགས་བྱེད་དབང་བསྐུར་བཞེས་ཚུལ་
གོང་དུ་བསྟན་པའི་འཕྲོས་འདྲ། ཡང་གོང་འཕྲོས་སྐྱེ་བ་གསུམ་ནས་སངས་

རྒྱས་པའི་མིང་། དྲག་པོ་ཐོད་པ་རྩལ་ཟེར། ཤམ་བྷ་ལར་སྐྱེ་འགྲོར་འདྲ་ཡང་
ཞེས་སོགས་གསང་རྣམ་ལས་འབྱུང་བ་རྣམས་སོ། །
སླར་སྨྲས་པ།
འཆད་པོ་ཉན་པོ་ཆོས་ཀྱང་ང་ཞེས་པའི། །
ངེས་དོན་རྒྱུད་ཀྱི་དངོས་སྒྲ་ཇི་བཞིན་དུ། །
རིགས་དང་དཀྱིལ་འཁོར་རྒྱ་མཚོའི་སྤྲོ་བསྡུ་ཡང་། །
འཇམ་དབྱངས་ཡེ་ཤེས་སྒྱུ་མའི་རོལ་རྩེད་གྱུར། །
དེ་ཕྱིར་འཇམ་དབྱངས་བླ་མའི་ཞལ་སྔ་ནས། །
ལེགས་གསུངས་མདོ་སྔགས་གསར་རྙིང་ཆོས་བཀའ་ལ། །
རིང་དང་ཉེ་བའི་བརྒྱུད་པའི་ཁྱད་པར་ནི། །
ཅི་ཡང་མ་མཆིས་ཀུན་གྱི་བདག་པོར་ངེས། །
འོན་ཀྱང་བདག་དང་བདག་འདྲའི་ཚུར་མཐོང་གི །
བློ་དམན་ཡིད་ཆེས་དད་པའི་གསོས་སུ་ནི། །
དམིགས་ཏེ་ཕྱག་བྲིས་ཕྱག་བསྟར་འགའ་རེའི་དོན། །
རྣམ་ཐར་ཁག་ལས་འབྱུང་བཞིན་ཕྱོགས་གཅིག་བྲིས། །

ཆོས་ཀྱི་བློ་གྲོས་གསང་རྣམ་ཆ་ཤས།
འདི་ལ་ནོངས་པར་མཆིས་གང་ཐོག་མེད་ཀྱི། །
སྡིག་ལྟུང་གང་དང་ལྷན་ཅིག་སྙིང་ནས་བཤགས། །
ཅུང་ཟད་སྲིད་པའི་དགེ་བས་མར་གྱུར་ཀུན། །
དཔལ་ལྡན་བླ་མས་རྗེས་སུ་འཛིན་གྱུར་ཅིག། །
བདག་ཀྱང་འདི་ནས་སྙིང་པོའི་བྱང་ཆུབ་བར། །
སྐྱེ་ཞིང་སྐྱེ་བར་འཇམ་དབྱངས་བླ་མ་དང་། །
སྐད་ཅིག་ཙམ་ཡང་མི་འབྲལ་གསང་གསུམ་གྱི། །
དམ་ཚིག་ཚུལ་བཞིན་སྐྱོང་བའི་སྐལ་བཟང་ཤོག །
ཅེས་བླ་མ་རྡོ་རྗེ་འཆང་འཇམ་དབྱངས་ཆོས་ཀྱི་བློ་གྲོས་ཀྱི་སྐྱེས་རབས་རྣམ་ཐར་
རིན་ཆེན་བང་མཛོད་ལས། སྐུ་ཚེ་དེ་ཉིད་ཀྱི་ནང་གསང་རྣམ་དག་སྣང་ཉེ་བརྒྱུད་ཆོས་སྐོར་
གྱི་གསལ་བྱེད། ནང་གསང་བའི་རྣམ་ཐར་གྱི་ཆ་ཤས་འདི་ཡང་། སྔར་གྱི་སྐྱེེས་རབས་རྣམ་
ཐར་བསྒྲིག་པ་པོ་རྨོངས་རྟུལ་བྱ་བཏང་སྙོམ་ལས་མཁན་ངག་དབང་ཀུན་དགའ་དབང་ཕྱུག་
གིས། རབ་བྱུང་བཅུ་དྲུག བོད་རྒྱལ་ལོ་ ༢༠༡༣ རང་ལོ་ ༦༧སྤྱི་ལོ་ ༡༩༨༧ མེ་སྟག་ཟླ་ ༡༢
ཚེས་ ༡༣ ལ། རྒྱ་གར་ཧི་མཱ་ཅལ་ཁོངས། བྷིར་རྫོང་སར་བཤད་གྲྭར་སྦྱར་བ་དགེ་ལེགས་སུ་
གྱུར་ཅིག།། །།སརྦ་མངྒ་ལཾ།། །།

མཁན་ཆེན་ཐུབ་བསྟན་རྒྱལ་མཚན་གྱི་རྣམ་ཐར།